"Setswana Puo ya Gae (HL)/P2 9 DBE/Ngwanaitseele 2020 SC/NSC – Kaedi Ya Go Tshwaya  Fa a fitlha kwa difoleteng, Thandi a beela Motlalepule dirai, mme a iphitlhela a le mo kamoreng ya gagwe e bile a goduma tee e a e fitlhelang e ntse e le mo molelong. Se ke kgatelelo ya ditsala mo go Motlalepule.  O betelelwa ke lekau la tedu tsa katse, mme se e nna ditlamorago tse di sa jeseng diwelang tsa tshotlo ya banna mo basading.  O ima mpa ya dikgora, mme o iphitlhela a tlaletswe ka a sa itse gore a ise ngwana kae gonne a sa dire. Se, ke ditlamorago tse di sa jeseng diwelang tsa tshotlo ya ditsala.  Go tsholwa ga ngwana yo, go mo tlholela mathata mo botshelong jwa gagwe gonne o patelesega go mo isa kwa kgodisong, go fitlha a tla go mo tsaya motlhang a kgonang go mo tlamela gonne a ne a le dikobo di magetleng. Se, ke ditlamorago tse di sa jeseng diwelang tsa tshotlo go bona ngwana o ne o sa ikaelela, gape e nna tshotlo ya lesea le le bonweng ka go le tlhokisa lerato la ga mmaalona.  Ga a kgone go iketla mo lenyalong la gagwe ka a balabala ka pelo ka ntlha ya leitibolo la gagwe gonne a ne a sa itse gore a o a tshela kgotsa jang. O lekile go dira maano a gore a fitlhelele Omphile kwa kgodisong jaaka a ne a kopa RraMosidi gore ba ye go ithuela ngwana wa mosimane, mme o ne a itaya sefololetse gonne monnamogolo Ofentse a setse a ithuetse ena. Se, ke ditlamorago tse di sa jeseng diwelang tse di tlhodilweng ke kgatelelo ya ditsala.  Go tlhoka Omphile kwa legaeng la bana, go dira gore moso mongwe le mongwe fa RraMosidi a ya tirong Motlalepule a ebele le naga a batlana le morwae. Motlalepule o feleletsa a tlhaselwa ke bolwetse jwa tlhogo ka ntlha ya fa a tsamaya a tlhola ngwana mongwe le mongwe wa mosimane ka fa morago ga ditsebe gonne a ne a beile Omphile letshwao ka fa morago ga tsebe ya moja.  O selwa letsatsi lengwe le lengwe mo mmileng go fitlha a ikela badimong. Tsotlhe tse ke ditlamorago tse di sa jeseng diwelang tse di tlhodilweng ke kgatelelo ya ditsala gammogo le tshotlo ya basadi.  Le fa go golela kwa legaeng la bana go na le ditlamorago tse di sa jeseng diwelang go ungwetse Omphile gonne o ne a ithuelwa ke morwadie monnamogolo Ofentse yo o neng a mo isa Matile go bona kgodiso e mmaagwe a neng a se kitla a mo naya yona ka ntlha ya go itlhoka.  Mo letlhakoreng le lengwe, ditlamorago tsa petelelo di ungwela Motlalepule gonne ngwana yo o a neng a mo latlhile ke ena yo a mo tlhokomelang, kwa bokhutlong o kopana le morwae yo a sa bolong go pholetha a mmatla.  Go gatelela molao ga ga mogokgo Madolo, go ne ga ungwela baithuti ba ba neng ba tsena sekolo sa Ideni. Kgatelelo e, e ungwetse baithuti gammogo le batsadi ka ntlha ya gore baithuti ba ne ba ithuta maikarabelo ka go itirela letseno, mme ba ituelele mo sekolong. Se, ke ditlamorago tse di ba ungwetseng ka ntlha ya go gatelela molao ga motsadi le go ba ruta maikarabelo. [25] Kwalololo e ileditswe Phetla"